# Cannen ar Buhé Sant Françæs a Assis

| ◄ En Te Deum, Cannen joyus | Cannen ar Buhé Sant Françæs a Assis |
EN nemb e gâre Jesus a greisic é galon, Hac e vèn bout eurus aveit jamæs guet-on, Quemérent aveit scùir, eit reglein ou buhè, Sant Françæs a Assis, bermen eurus guet Doué.
Disquent guet Sant Françæs, ami bras de Jesus, Bihuein peur a galon, doh en ol truhéus, Pratiquein er burtæt hac en humilité, Bout patiant ha souple, aveit monet d’en Né.
Françæs e oai gannet ér hanton a Ombri, Ér guær hanhuet Assis, ér vro a Itali :
É dut, eit bout-int noble, e oai trafiquerion, Mæs e bassai partout eit bout tud a fæçon.
El ne chongér quet paud, e creis er larganté, Én devær a zessàu erhat er vugalé, Ne oai disquet dehou quin sciance burhut, Meit condui er hommerce ér mod ma rai é dut.
A youanc-flam é tiscoas goust eit er braguereah, Eit en deverranceu hac er pihuidigueah ; Mæs perpet moderet.... é galon en douguai De soulagein er peur a guement ma éeilai.
Sorbet ma oai un dé, ean e ziblas unan, Hemb rein nitra dehou.... En anquin e zas bean : Quentéh ean e bromet é secourou bamdé Er-ré e oulennou a balamort de Zoué.
Arlerh ur hlinhuet bras, Françæs deit é yehet, E guemér eit pourmein ur say nèhué prenet ; Ean e gave én é hent un noble fal usquet, Hac e droq é habit doh é zillat rouguet.
Jesus de Sant Martin, eit é hantér vantel Reit d’ur peur, e adresse ur salud solamnel. Françæs é rein d’un noble é habit antiér, E vou recompancet bed er hanvet dinèr.
Un dé ma hum chongeai penaus donnet de bèn
A hum gol tout é Doué, a hum feahein a gren, Ean e gav un dén lovre : én drespet dé zongér, Ean e voq dehou hemb dougein en dangér.
Quênt quemér a zevri é résolution, Ean e bed hemb arsàu, dalhmat én oræson : Un dé haval guet-ou gùélet Jesus ér groéz, E zivréh astennet... ô tarh-calon ! ô gloéz !
Arlerh n’er havér calz meit én hospitalieu E soignein er-ré clan, é voquein d’ou goulieu. E Calon peur Jesus é repos é speret : Contamplein é boénieu e ra é eurustet.
Ur uéh ma has de Rom dré gùir devotion, Etal dor un ilis, ean e gave peurerion ; Ean e rann étré d’ai é argant, é zillat ; Chonget oai memb dehou chom èn ou mesq eit mat.
Actioneu quen humble en devou recompance ; Méritein e reint sur græceu én abondance. Deja Françæs e sant mollet ar é galon Ol souffranceu Jesus durand é bassion.
É dat, goal-goutant bras ma tispignai é dreu E rein en alézon, é alleige ilisieu, Er menace, er goal-dræte.... Coléret-é doh t’ou : Laret en dès é guir.... Ean en deshéritou.
En acte e zou leinet dirac Escob Assis, Quentèh ean hum zihusq guet modest honestis : Én ur rein é zillad d’é dat, é lar dehou : Mé mès un tad aral, jamæs n'em forbannou.
Arlerh tout quement-cé, Sant Françæs e oulen Ur vah hac ur vissag, guet ur goh say lien : Durant é hent ne cès a gannein gloër de Zoué ; Ne droquou quet é stad doh rang ihuel ur Roué.
Ar é hent ean e gav ur vandennad lairon, Péré er goal-drettas hemb tam compassion ; Mæs Françæs, èl un oën, forh douce ha patiant, E souffre, e andur tout, hemb clêm aucunemant.
Pe ouent scuéhet anfin doh en torrein a nerh, Int en taul hantér-varhue én ur fossellad eerh : Ol en tourmanteu-zé d’é chonge e oai eurus ; Ean hum laqua é route èn ur mêlein Jesus.
Pêl quênt é tesirai, eit hum gol tout é Doué, Cavouet ul léh dissorb aveit bout é surté : Ar é hent ean e gave ur Chapel revinet, Hantet bras gùéharal, Portioncul hanhuet.
Amen eit mad, e m’ean, é vou men demeurance, Eit ur ræson segret, m’er choége dré bréférance : Amen é inourér Intron-Varia en Ælet, En ur léh quen distro é logeou er burtæt.
Un dé én Overen é oai bet ravisset D’er honzeu santel-men én aviel leinet : Ne zouguet é voyage na bouit, eur, nac argant, Na botteu lær, na bah, na double gusquemant.
Sant Françæs e guemér er honzeu-zé eit-ou : Quentéh argant, botteu, tout é rant poén dehou ; É grouis-lær, é sah memb e zou abandonnet : É say e vou ur sah guet ur gorden sterdet.
Jesus de Sant Françæs en doai inspiret
En desir bras de glasq er pehour ahurtet ; Ha quement er hleuai e larai guet respet : En dén-zé én hun mesq e zou sur ur Profet.
Arlerh er profætie é tei er miracleu : Ur hlan abandonnet a fæd er remædeu, Hac ér perhindedeu, hemb tam soulagemant, E hum avis un dé de visitein er Sant.
Er heah malheurus-cé e vèn boquein d’é dreit ; Mæs Françæs er rebut èl p'en dehai fal hroeit, Ha quentéh hemb dongér e voque d’é ouli, Aben-caër en dén-zé e hum gav yah, diloui.
Contamplein Jesus-Chrouist én é ol bassion, E oai er poéndeu bras ag é zevotion : Liés pe sortiai ag en Ilisieu En er gùélér burhut trampet én é zareu.
Laret oai bet dehou en dai col er gùélet, Ma ne garai muihoh menagein é yehet : Perac em behai-mé, e m’ean, méh é ouilein Souffranceu un Doué dén, marhuet eit me salvein.
É santeleah ihuel, é vertuyeu brudet E dolpai devat ou a bep-tu disciplet : Bourhision, noblance, ha memb tud a Ilis, Ne oai conzet partout meit a Françæs Assis.
Sant Françæs e larai d’er-ré hum bresanté : Doué e zou me ol vad ha me ol heurusté ;
Mar fal doh chom guenein disquet hum ancohat, Bihuet peur ha pedet, hui e gavou hou stad
Ean e ordren dehai labourat eit ou bouit, Hum usquein eit parrat doh er bras aneouit, Bout partout aboeissant d’en Escob ér hanton, Ha dihoal a berdêc hemb é bermission.
Quênt parti eit monet de Rom é perhindet, Ean e dolp é verdér, e hanhue é gonsortet ; Bed e oai a-nehai cant pemp ha tri-uguênt : D’er péh ma commandai ol é aboeissent.
Ne zouget quet, e m’ean, a bassein eit tud fol, Izelêq, disprisable, rebutet guet en ol : Perdec er benigen guet gùir simplicité E ordren doh Jesus, doctor er uirioné.
Dré en humilité en dès Jesus feahet Er bed hac en ihuern, guet ou ardeu segret. E speret hou tisquou mar beoh dehou fidel : Ne droquet quet en Nean eit madeu tamporel.
Mar remerquet réral ne vihuant quet èl oh, Jamæs d’ou disprisein ne hum aviseoh : Doué zou ehué ou mestre, èl m’en dé hou ç’hani ; Ean éel ou sehuel santelloh eit oh-hui.
Én ur arrihue é Rom é oai bet presantet D’en Tad Santel er Pab, just Innoçant trivet ; Gobér autorisein é règle e zesirai,
Hac aprouvein é Urh : tra quin ne oulennai.
Er Pab, quênt rein d’é Urh é approbation, E ras de Sant Françæs é vénédiction Guet en Urh a Ziacre. (Biscoah n’en doai vennet Bout sàuet ihuelloh a fæd Urheu sacret.)
A pe oai retournet ag é hir perhindet, Ean e form guet é ré en dessein de monet D’ul léh dissafaroh, eit hum gol net é Doué : Peuranté Jesus-Chrouist e rai ol ou danné.
Renonci e zou ret den appartenanceu ; Ne vou quet mui laret : quement-cé zou hun treu. En Doctor Seraphiq n’el quet a grén souffrein Ma larou mui hanni : en dra-men e zou dein.
Er beuranté, d’é chonge, zou ur vertu gredus E ra demb bout haval doh hun Salvér Jesus ; Dré meï bet gannet peur, peur en en dès bihuet, Ha peur é ma marhuet, peur é bet interret.
A pe oai atercet a fæd vertuyeu, Er beuranté, é m’ean, e loge én amoleu ;
Hi é open en hent ag er salvedigueah, Bouit en humilité, gourien er santeleah.
A fæd penigenneu, dehou stanc é larér E oai santélemant cruel én é guevér : Ar en doar nuah liés é quemérai repos ; Durant ma éellai pad ne gousquai dé na nos.
É vihuance ordinær e oai treu hantér cri, Sæzonnet guet ludu, hemb ne uélai hanni. E gorf, e m’ean, e oai un azen rai ziscuéh ; Ret mad oai er pléguein, er gobér doh é véh.
El meï requis nehoah, dré m’en dé ordrénet, En devout eit er horf ur charité réglet, Quênt é varhue ean e lare é oai bet a zevri Liés rust ha cruel é quevér é hani.
E zevotion bras de Rouannés en Ælet E zisco splan assès é carai er burtæt ; Mæs coustet oai dehou, goudé é gonversion, Eit mouguein net én ou nerh en tantation.
Hun Sant, eit mouguein gronce én é squêndeu en tan, Liès èn eerhegui en hum roulai nuah glan ;
Hac eit parrat a rein occasioin dehai, Ar nitra dangerus é selleu ne daulai.
E santeleah brudet hac ol é vertuyeu E rai rantein dehou pep sorte inourieu ; Er sciançe sacret e zisque doug de Zoué Er péh e refusér dré bur humilité.
Ne jauge quet, e m’ean, mêlein dén ar en doar, Durant ma homb dalhable én dangér, én arvar ; Raportamb bean de Zoué en inour e rér demb : Ur flumichen væn gloër er pellehai dohemb.
Liés ean e vrudai esprès é zefauteu, Eit lacat d'en disprise hac é vai bet é gueu ; Rac en humilité e rehai cant sottis, Pe vehai permettet, eit lacat d’hé dispris.
A pe larér dehou é oai é léh én Nean : Arzé évou inou ur péhour bras, e m’ean ; Quenevé graéce Doué en dès me freservet, E vehen bet surmant ur renavi pommet.
D’e chonge en aboeissance e zou groeit eit lahein En amour-propre hont quen diæz de feahein ; Mæs er sciance-zé ne gavér quet quen æz, Ma ne yér d’hé desquein guet Jesus doh er groéz.
É garanté e oai èl ur fournæz ardant, A boén ur Seraphim e vai quer berhuidant :
A pe gommuniai (ha liés en er groai), Quentéh èl ravisset é Doué en hum gavai.
Er mystérieu bras ag er Religion E zalhai é speret é contamplation ; Mæs un Doué hum hroeit dén hac ar ur groéz marhuet Er ravis én ur poent ma chom gronce bâmet.
Eit laret é office, a pe oai é hunan, Ean hum zalhai distroeit doh en Ilis tostan : Er gùél hemp quin a bêl ag ul léh quer santel E lusquai é speret d’er joyeu éternel.
Er gred en doai dobér inourein er Uériés ; E ras dehou hé choége d’é Urh eit Patrônés ; Hac é zevotion d’en Ælet Seraphin E veritai dehou græce a hræce hemp fin.
Aveit santefiein el lideu solamnel, Pêl é raug, pé goudé, ur yun continuel E oai é exercice.... Rac-cé ean e yunai, Hemb laret gueu, open er tri falh ag er blai.
Un dé é mis Santambre, ardro Gouil er Groéz, E oai ar ur manné, én ur léh forh diæz, E contamplein Jesus é vontein d’er Halvér : Ér sorte poendeu-zé é chongeai ordinér.
Quênt pêl ean e remerq é neigeal d’er havet Ur Seraphim é quis un dén crucefiet, Pé quêntoh Jesus oai e vennai rein dehou Mercheu surnaturel é oai câret guet-ou.
É gustum oai pedein è zivréh astennet ; Ér mod ma présantér Jesus ér Groéz tachet ; Ean e sant en un taui é zeorn, é gosté, Ha memb é dreit blesset… O merche a garanté !
En Apostol Sant Paul e hum vantai ihuel E touguai ar é gorf mercheu surnaturel ; E1 d’ou Françæs e el laret guet assurance : Jesus crucefiet e zou ol me sciance.
Deusto d’en doustér bras e gav én é retret, Ean e santai liés é speret poéniet ; Ean e gonsult… e bed… Ur voéz en avertis E cavezai labour quênt arrihue é Assis.
Aben-cair é cavas ér borheu tro-ha-tro E special ér vorh hanhuet Carmerio, Tud hemb fé, hemb lézen hac hemb religion
Hac èl lonnet brutal, hemb méh hac hemb ræson.
Ean e berdêc guet nerh : ou halon zou touchet ; Int e change a vuhé ; ean e laca reihtet. Ol é vent bet coutant hum dèn er houvandeu ; Mæs en ol n’ellant quet quittat ou ménageu.
Eit en tennein a boén, Doué en inspire aben D’instituein eit-ai en Urh a Benigen, Guet ur règle e zeli ou hondui ol d’en dret, Hemb obligein hanni édan boén a behet.
Mæs anfin ean e sante er marhue doh er galhuein ; Remerquein e rai tout é gorf doh hum losquein, Ha dré forh penigen, ol é vampreu uset E verchai raih dehou é vai bet delivret.
Fiein e rai neoah un tamic ar é oêd, Mæs er penigenneu en doai uset er goêd : Scoeit oai bet én un taul hemb col tam é speret, Discoein e rai partout ur jugemant parfæt.
Ar en doar nuah quentéh é ordren en asten, Guet ur gronnat haillon laqueit édan é ben : Eit testamant é lausq er beuranté divlam, É hanhue é Rouannés, é zam, è voés, é vam.
Leinet oai bet dehou histoér er bassion, Revé Aviélour Sant Yehan er mignon ; Arlerh é lare er psalm unan ha seih-uguênt, Eit couvi é inean de ziblassein d’hé hent.
Mén Doué, dibrisonnet er heah peur é hùannat De vout libre eit mêlein hou ç’hanhue santel eit mat : Er-ré just em gorto de douchein me lodic, Adieu… tremén e ra… marhue é hun Seraphiq.
É Ilis bras Sant George, én ur léh destinet, E repos goudevé é Relégueu sacret : D’inou a vandenneu é hér é perhindet ; Cavein e rér secour, assistance ha yehet.
El n’ellamb-ni monet quer pêl d’er visitein, Credamb é ma én Nean dispos d’hun assistein ; Mæs aveit méritein protection er Sænt, Ret-é assaï bihuein ha gobér èl ma rent.
O eurus Sant Françæs ! hou supliein e ramb, Dirac en Eutru Doué, hou pet chonge a hanamb ; Goulennet aveit omb græceu continuel, Eit ma hemb devat-oh d’er joyeu éternel.
Credein e ran, ô men Doué ! penaus ne revélet er mystérieu a hou prastæt meit d’en dut humble a esprit hac a galon, èl Sant Françæs a Assis ; rac-cé mé hou supli, dré intercession ha mériteu Sant Françæs, de forbanein a me halon habiltæt faus en dut amoédet guet er bed hac é vodeu, eit ne hum hlorifiein meit é Jesus crucefiet, hou mab, Doué èl oh, quer clous èl er Speret-Santel, a ol viscoah ha de virhuiquin. El-cé revou groeit.
* ↑ Doué
* ↑ Er chapel-zé e zou hanhuet Portioncul, rac ma oai én ur lodiq a appartenanceu un abatti a Urh sant Benæd. Goudé m’en doai sant Françæs hé reparet a nehué, er Pab Honorius III e accordas Induljanceu de ol er-ré en dehai bet visitet er chapel Portioncul. A guement-cé é rér memoër en eil dé a vis Æst. Anfin pemb Pab lerh-oh-lerh goudé Honorius, en dès confirmet er memb Induljanceu-zé hac ou accordet de ol er-ré e zoug habit sant Prançæs, ne vern é péh canton. Chetu er mystér quer brudet ag er Portioncul.
* ↑ Sant Bonavantur e assur en devout cleuet guet ur Hardinal, ny d’er Pab, penaus e yondre e hum laquas é pedein, hac é oai bet révélet dehou esprès acordein d’hum Sant ol er péh e oulennehai.
* ↑ Sant Françæs a Sales, én é vuhé devot, n’en dé quet ag er memb santimant, a pe lare penaus un azen rai sammet e zihent liés é sigur discuéh, hac ur horf uset guet rai a vortificationeu e vai ret menagein abret.
* ↑ Sant Bonavantur, arlerh paud a dut credable, e assur é uélér liés é zillad merchet goet er goêd e zivirai ag é gosté. Arbad oai dehou assaï cuéh er marveil-zé, er brut e yas partout. Er Pab Benæd XI, eit diabusein er-ré e oai én arvar a fæd en article-zé, e instituas ér blai trizec-cant-puar ur Gouil én inour de Stigmateu sant Françæs, Gouil inouret én Urh er seintecvet dé a Santambre. Antandein e rér dré Stigmateu, er mercheu sacret a bemp Gouli hun Salvèr, imprimet ar corf S. Françæs.
* ↑ Sant Françæs zou marhuet ér boarvet dé a vis Gouil-Miquel ér blai deuzec cant huéh ar-n’uguênt, d’en oaid a bemp plai ha deu-ùguênt. Er cérémoni solamnel ag è ganonisation e oai bet achihuet é Gourhelein ér blai deuzec cant eih ar-n’uguént, ha choéget oai bet eit é Ouil en dé ag é varhue, er buarvet dé a Ouil-Miquêl.